《胡广文以直养名堂余举伊川之说问之往反数十》
宋代·彭龟年

以物养物，如水沃木。
推彼有余，益此不足。
惟直与气，如木有根。
本既充盛，枝叶自繁。
气言其形，直言其理。
与生俱生，无彼无此。
云何谓直，养此气耶。
直果外来，气内出耶。
孟氏此言，我知其自。
则以告子，以养外计。
谓直养气，其差则同。
疑其不然，愿启我蒙。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。